Diari Oficial de la Generalitat Valenciana


Sumari del DOGV 9981, del 12-11-2024 (2024/11233)

RESOLUCIÓ número A-205/XI, de 24 d’octubre de 2024, de la Presidència, sobre el concurs per a la publicació d’un màxim de dos treballs d’investigació o tesis doctorals finalitzats o defensades durant l’any 2024.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9981

Data del DOGV
:   12-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11110

CVE
:   QLUH-J-2929-52820

Data del document
:   05-11-2024

Organisme emissor
:   Corts Valencianes

Tipus de document
:   Resolució

D'acord amb el que hi ha establit en l'article 96.1 del Reglament de Les Corts Valencianes, s'ordena publicar enel*Butlletí Oficial de Les Corts Valencianes*  les bases del concurs per a la publicació d'un màxim de dos treballs d'investigació o tesis doctorals finalitzats o defensades durant l'any 2024, de conformitat amb l'Acord de la Mesa de Les Corts Valencianes 31/XI, de 18 de juliol de 2023, pel qual s'aprova continuar en l'XI legislatura la publicació de la col·lecció «Temes de Les Corts Valencianes», i amb l'Acord 882/XI, de 24 de setembre de 2024, pel qual s'aprova l'actualització de les bases que regiran en la convocatòria del concurs.

S'autoritza la despesa amb càrrec a la partida 100-111-64859, per un import de dos mil dos-cents euros (2.200,00 €).

Palau de Les Corts Valencianes

València, 24 d'octubre de 2024

Llanos Massó Linares

Presidenta

*Bases del concurs per a la publicació d'un màxim de dos treballs d'investigació o tesis doctorals*

*finalitzats o defensades durant l'any 2024*

La Mesa de Les Corts Valencianes, en la reunió de 18 de juliol de 2023 va adoptar l'Acord 31/XI, pel qual es decidia continuar durant l'XI legislatura la col·lecció de llibres «Temes de Les Corts Valencianes». Sobre la base d'aquest i de l'Acord 882/XI, de 24 de setembre de 2024, pel qual s'acordava actualitzar les bases i publicar en l'últim trimestre d'aquest any 2024 el concurs per a la publicació d'un màxim de dos treballs d'investigació o tesis doctorals finalitzats o defensades durant l'any 2024, s'aprova la convocatòria d'aquest concurs, que es regeix per les bases següents:

*Primera.*  Poden optar a la publicació d'aquests treballs totes les persones que hagen realitzat treballs d'investigació o hagen defensat les tesis doctorals durant l'any 2024 en qualsevol de les universitats de la Comunitat Valenciana.

No obstant això, si no s'hagueren seleccionat un màxim de dos treballs o tesis doctorals que compliren amb les característiques del paràgraf anterior, la Mesa de Les Corts Valencianes, a proposta de la Presidència, podria acordar la publicació d'altres treballs que, tot complint amb l'objecte establit en la base segona, pogueren revestir un interès especial per a Les Corts Valencianes.

*Segona.*  L'objecte dels treballs d'investigació o tesis doctorals ha de ser sobre qualsevol tema relacionat directament amb el dret parlamentari.

Als efectes d'aquesta convocatòria, s'entén que estan directament relacionats amb el dret parlamentari els treballs o tesis que tinguen per objecte el cos normatiu que l'integren i el corresponent espai d'estudi del qual s'ocupa la doctrina jurídica, i que es projecta sobre un ampli elenc de matèries. Hi han de considerar-se incloses la configuració del parlament com a institució, les funcions assignades a aquest, els mecanismes tecnicojurídics articulats per al desenvolupament d'aquelles matèries, la regulació dels subjectes que intervenen en l'activitat parlamentària, les relacions que s'estableixen entre els poders de l'Estat en el marc d'un sistema parlamentari o entre les institucions polítiques del sistema, la regulació de l'Estatut de drets i deures dels membres de la cambra, la regulació del mandat representatiu i el control jurisdiccional dels actes adoptats pel parlament, entre d'altres.

*Tercera.*  El termini de presentació d'instàncies s'inicia el 7 de gener de 2025 i finalitza el 14 de febrer de 2025 (tots dos inclosos).

Les persones que desitgen optar a la publicació del seu treball han de presentar, en el Registre General de Les Corts Valencianes o mitjançant la seu electrònica de Les Corts Valencianes (<https://seu.cortsvalencianes.es/>), una instància, dirigida a la Mesa de Les Corts Valencianes, en la qual consten les dades següents de la persona sol·licitant:

– nom i cognoms

– DNI

– data de naixement

– adreça postal

– correu electrònic i número de telèfon

A la instància s'ha d'ajuntar:

1. El currículum de la persona sol·licitant. Les Corts Valencianes, si escau, poden requerir la persona o les persones que resulten seleccionades perquè aporten els documents acreditatius dels mèrits que es consideren procedents.

2. L'informe de la persona que haja dirigit o coordinat la tesi doctoral o, si és el cas, el treball d'investigació, en què expresse les raons que, al seu parer, aconsellen la publicació del treball i justifiquen el compliment del que hi ha disposat en la base segona.

3. La tesi doctoral o el treball d'investigació, en la versió defensada, en format PDF.

4. En el cas de treballs d'investigació cal fer-ne constar, degudament justificades, la data de la realització i, si escau, la qualificació obtinguda i/o les ajudes econòmiques rebudes per a aquest, com també el nom de la persona que ha dirigit o coordinat el treball. En el cas de tesis doctorals cal fer-ne constar la data de lectura i defensa, la qualificació obtinguda i el director o la directora o els directors o les directores.

*Quarta.*  Les tesis doctorals o els treballs d'investigació que concórreguen al concurs han d'estar redactats, indistintament, en valencià o en castellà.

*Cinquena.*  La decisió quant a l'obra o obres seleccionades per a la publicació correspon a la Mesa de Les Corts Valencianes, i ha de comptar, prèviament, amb una avaluació pel sistema de revisió cega elaborada per persones expertes, com també amb un informe del lletrat director o lletrada directora d'Estudis de Les Corts d'acord amb l'avaluació mencionada.

La selecció de les persones expertes que realitzen l'avaluació esmentada en el paràgraf anterior s'ha d'efectuar amb el mateix criteri que s'utilitza per a l'edició de Corts. Anuari de dret parlamentari. Els avaluadors o les avaluadores percebran una compensació econòmica idèntica.

La Mesa de Les Corts farà pública la seua decisió abans del 28 de març de 2025. El concurs pot ser declarat desert i la decisió de la Mesa de Les Corts Valencianes és inapel·lable.

*Sisena.*  Les persones seleccionades assumeixen l'obligació de lliurar el treball, en suport digital, en format de Word o assimilable, mitjançant un correu electrònic a <jwnxyxs@yhacp.mb>, en un termini no superior als trenta dies des de la notificació, a la part autora, de la selecció per la Mesa de Les Corts Valencianes.

Independentment de la llargària i l'estructura del treball original, el text que es remetrà i serà publicat, ha de tenir les característiques següents: una extensió mínima de 125 pàgines i màxima de 250, amb un interlineat d'1,5, tipus de lletra Times New Roman, cos 12.

*Setena*. La persona o les persones seleccionades assumeixen l'obligació de signar un contracte amb la cambra en el qual declaren l'autoria del text, que és original seu i no infringeix altres drets reconeguts, que efectuen una cessió no exclusiva de l'obra per a la traducció, la publicació, la venda, la reproducció i la difusió en els suports analògics o electrònics que Les Corts Valencianes consideren adequats.

*Huitena.*  Les Corts Valencianes s'obliguen a posar a la venda, en un termini no superior a dos anys, la primera edició impresa de l'obra seleccionada. Se n'estableix la primera edició en un màxim de cent exemplars. En aquest mateix període s'ha de publicar l'obra en format electrònic en la pàgina web de Les Corts Valencianes. Aquest termini es compta a partir del dia en què la part autora lliure l'original complet de l'obra en condicions adequades per a la impressió.

Les Corts Valencianes han de trametre a la persona autora un joc de proves d'impremta per a la correcció del text, i aquesta ha de tornar-lo en un termini de quinze dies amb les correccions pertinents, que han de ser incorporades al text. Les Corts Valencianes s'encarreguen de les correccions de tipus ortotipogràfic i de l'aplicació dels criteris d'edició.

Les innovacions (incloses la supressió o la inclusió de paràgrafs) establides per l'autor o l'autora que comporten un augment superior a un 10 % del cost total de la composició de l'obra són a compte de l'autor o l'autora. No s'hi comptabilitzen les de caràcter tipogràfic, que van sempre a càrrec de l'editor.

Si, transcorregut aquest termini, la part autora no lliura les proves corregides, Les Corts Valencianes poden fer-ne la correcció i queden exonerades de cap responsabilitat si el resultat de la correcció no és satisfactori per a l'autor o l'autora.

D'altra banda, Les Corts Valencianes s'obliguen a fer figurar el nom de la persona autora en forma destacada en tots els exemplars de l'obra i a incloure-hi la menció internacional de reserva de propietat intel·lectual seguida del nom i cognoms, el pseudònim i l'any de la primera edició, a més de la menció a la llicència Creative Commons de reconeixement-no comercial-sense obra derivada.

*Novena.*  L'autor o l'autora o els autors o les autores reben en concepte de drets d'autoria de l'obra objecte de la concessió la quantitat de mil cent euros (1.100,00 euros).

El preu de la venda dels exemplars impresos, l'han de fixar Les Corts Valencianes una vegada coneguts els costos de l'edició i l'ha de notificar a l'autor o l'autora en el termini de quinze dies.

L'editor s'obliga a lliurar gratuïtament a l'autor o l'autora o els autors o les autores quaranta exemplars de la primera edició de l'obra i quinze de cada edició successiva.

*Desena.*  La participació en la convocatòria comporta l'acceptació íntegra d'aquestes bases i les decisions que adopte la Mesa de Les Corts Valencianes per a resoldre tots els incidents o les reclamacions que es presenten.

*Onzena.*  Aquesta convocatòria s'ha de publicar en el*Butlletí Oficial de Les Corts Valencianes*  i en el *Diari Oficial de la Generalitat Valenciana*  i s'ha de notificar a totes les universitats valencianes.